АдыгэлI нэсым и щапхъэ Актёр цIэрыIуэ, Урысей Федерацэм и цIыхубэ артист Кукэнэ Мурат и ныбжьыр илъэс 70 ирокъу
Кукэнэ Мурат 1950 гъэм мазаем и 12-м Адыгэ Республикэм и Тохъутэмыкъуей жылэм, Кукэнэ Рашидрэ Зулихърэ я унагъуэм, къыщалъхуащ. Актёр хъуну щIалэм и адэ Рашид колхозым и председателу, иужькIэ ерыскъы комбинатым и унафэщIу щытащ. И анэ Зулихъ медицинэ колледжыр къиуха нэужь, сымаджэщым щылэжьащ. Мурат сабий садым щритым, и къуэм пэгъунэгъун папщIэ, абы уващ. Зулихъ сабий куэд игъэсащ, иджы ахэр адэшхуэ-анэшхуэ хъуами, фIыуэ къызэралъагъур наIуэу «тётя Зое»-кIэ къоджэхэр. Рашиди Зулихъи Хэку зауэшхуэм ипэм къыщыщIэдзауэ и кIэм нэсыхукIэ хэтащ, я лIыгъэмрэ хахуагъэмрэ папщIэ дамыгъэ лъапIэхэр къыхуагъэфэщащ. Ди жагъуэ зэрыхъунщи, и къуэм и ехъулIэныгъэхэм адэр хэплъэну иухатэкъым — ар пасэу дунейм ехыжащ.
Актёр IэщIагъэратэкъым Рашид и къуэ закъуэр зыхуигъэхьэзырыр. Ауэ сабийр куэд еджэрти, абы щызыхищIэхэр и нэгумкIэ къигъэлъэгъуэныр зыхилъхьэ щыIэтэкъым. Тохъутэмыкъуей къуажэм дэт ку- рыт еджапIэм щеджэрт Мурат, апхуэдэуи музыкэ щIэныгъэми зыхигъэгъуазэрт. Ар и ныбжьэгъухэм нобэми я нэгу щIэтщ нотэ папкэш-хуэ, Чайковскэм и сурэт тету, иIыгъыу уэрамым ирикIуэу.
Фортепианэм еуэу игъэсащ Краснодар къикIыурэ тхьэмахуэм тIэу къакIуэ егъэджакIуэм. Ебгъуанэ клас-сыр къиухауэ Мурат и ныбжьэгъухэр щIыгъуу ТIуапсы нэс лъакъуэрыгъажэкIэ кIуэри къэкIуэжауэ щытащ. Илъэс дэкIри, районым туризмэмкIэ и командэ къыхэхам хэту Фыщт къуршым дэкIыгъащ. Абы щыгъуэ зыхуейм зи Iэр тезыгъэхуэфыну щIалэу зэрыщытыр наIуэ къызэрищIыфам пцIы хэлъкъым.
Курыт еджапIэр къиухри, Политехникэ институтым щIэтIысхьащ. Еджэн щыщIидзащ химико-технологие факультетым шагъыр зыщIхэр щагъэхьэзыр и къудамэм. АрщхьэкIэ илъэс ныкъуэ фIэкIа емыджауэ къыщIэкIыжри, Адыгейм и къэрал педагогикэ институтым (АКъПИ) и филологие факультетым щIэтIысхьащ. А зэманым къыщыщIэдзауэ и гъащIэ псор зытриухуэну актёр IэщIагъэм пэгъунэгъу хуэхъуу хуежьат Кукэнэ Мурат. АКъПИ-м и филфакым щIэст гъуазджэр фIыуэ зылъагъухэр, творчествэм хуэпабгъэхэр, языныкъуэхэм и дежи ар я Iуэху нэхъыщхьэ яфIэхъуу. ЦIыху цIэрыIуэ куэд къыщIэкIащ а еджапIэм. Мурат абыхэм ящыщт, лъэныкъуэ куэдкIэ зэфIэкI зэриIэр наIуэ хъууэ. Псалъэм и хьэтыркIэ, бэнэным дихьэхри, а спорт лIэужьыгъуэмкIэ Мейкъуапэ школ къыщызэзыгъэпэща тренер Куэблэ Екъуб илъэс ныкъуэкIэ игъэсащ. ИтIанэ хьэлъэ къиIэту хуежьэри, къалэм и чемпион хъуащ.
Голубевэ Людмилэрэ Чэмокъуэ Эммэрэ пединститутым къыщызэIуахауэ щагъэлажьэ Шварц Е. и «Голый король» спектаклым и япэ ролыр — пащтыхь-адэм и образыр — щигъэзэщIащ. Мыгувэу бзэмрэ литературэмкIэ егъэджакIуэ хъуну студентыр театрым итхьэкъупащ. Арати, и артист гъуэгуанэм щIидзащ, цIыхубэм и пащхьэ зыр адрейм кIэлъыкIуэу къихьэу.
Студент театрым цIыху-хэм ягу къинэжа роль куэд щигъэзэщIащ Мурат. Псом хуэмыдэжу къахэщырт Ильфрэ Петроврэ я тхыгъэхэм къытращIыкIам хэта Бендер Остап, Балагановым, Лоханкиным, Паниковскэм я образхэр.
Дипломыр къратыжыным мазищ фIэкIа къэмынэжауэ, Кукэнэр ириджащ Адыгэ Республикэм и облисполкомым щэнхабзэмкIэ и управленэм и тхьэмадэ Хеишхуэ Ш. икIи ТеатрымкIэ, музыкэмрэ кинематографиемкIэ Ленинград (иджы Санкт-Петербург) дэт къэрал институтым кIуэну Iэмал зэриIэр къыжриIащ. Абы щыгъуэ а еджапIэм щыIэт Адыгейм щыщ гуп икIи а кур-сым и унафэщIым зэфIэкI хъарзынэ зиIэ щIалэм и хъыбар зэхихауэ арат. Ленинград щеджэхэм зэрахыхьам, дерсхэр гъэщIэгъуэну икIи щIэщыгъуэу зэрекIуэкIым, къалэшхуэм и гъэщIэгъуэнагъым дихьэхыпащ Мурат, зыхуей дыдэр къызэригъуэтари псэкIэ зыхищIащ.
Адыгэ актёр студиер тыншу икIи фIыуэ еджэрт, институтым пщIэ къыщыхуащIырт, фIыуэ къыщалъагъурт. Студент спектак-лу ягъэува «ДонКихот», «Свои люди — сочтёмся» лэжьыгъэхэм еджапIэ театрым щеплъыр актёр факультетым щеджэхэм я закъуэтэкъым, нэгъуэщI еджапIэхэм я студентхэми зыкърагъэхьэлIэрт яфIэгъэщIэгъуэну.
1976 гъэм институтыр къаухри, зэкурсэгъухэм Мейкъуапэ къагъэзэжащ. Гуп зэкъуэтыр утыкум зэритынум и закъуэтэкъым зыхуэхьэзырыр, гъащIэ гъуэгуанэм зэрыIыгъыу зэрырикIуэнуми хуагъэсауэ къыщIэкIащ. А хабзэхэм тетт Адыгей театрым и утыкум къихьа Кукэнэ Мурати. «ДонКихот» (роль пщыкIущ зэуэ щигъэзащIэрт), «Свои люди — сочтёмся» (Подхалюзин и ролыр), «Юность актёра» (езыгъэкIуэкIым и ролыр) спектаклхэм хэтущ театр утыкушхуэм япэу зэрихьар. Мейкъуапэ дэс нэхъыжьхэми нэхъыщIэхэми, абы и хьэщIэхэми зэуэ театрыр я кIуапIэ хъуащ. ЗэфIэкI зыбгъэдэлъ актёр ныбжьыщIэхэм зэуэ къахэщащ Мурат икIи шэч къытумыхьэу жыпIэ хъунущ нэхъыфI дыдэу ялъагъу артистхэм ящыщ зы зэрыхъуар. Езым и утыку итыкIэ щхьэхуэ иIэжт, лъэпкъым и дежкIэ хъугъуэфIыгъуэшхуэу и зэчийр къызэрымыкIуэт. Абы и роль нэхъыфIхэм ящыщщ Тиль (Горин Г. «Тиль Уленшпигель»), Хлестаков (Гоголь Н. «Ревизор»), Ушастый (Володин А. «Две стрелы»), Оргон (Мольер «Тартюф»), Хитрый (Дударев А. «Свалка») сымэ, классикэ, иджырей драматургием щыщ спектаклхэм хэт лIыхъужь нэхъыщхьэхэр. Апхуэдэуи Мурат хэтащ адыгэ тха- кIуэхэм я IэдакъэщIэкIхэм къытращIыкIахэм, документальнэ фильмхэм, япэ адыгэ художественнэ кином.
Театрым зэрыщылажьэм хуэдэурэ, зэман лей зэримыIэри лъэпощхьэпо мыхъуу, Мурат яхуэзэрт цIыху гъэщIэгъуэнхэм, творческэ зэIущIэхэм, зэхуэсхэм кIуэрт. А зэпсэлъэныгъэхэм, Высоцкэм и уэрэдхэр гита-рэ еуэурэ здыжиIэм, гупсысэ гъэщIэгъуэнхэр къыхуэкIуэрт, гъащIэм и зэхэлъыкIэмрэ гъуазджэм и унэтIыныгъэ щхьэхуэхэмрэ ехьэлIа еплъыкIэщIэхэр къэунэхурт. Арагъэнщ цIыхур цIыху щIыжщ щIыжаIэр. Езым хуэдэ цIыхухэм епсалъэкIэрэ и зэфIэкIым хэхъуэрт, сценэ образ гъэщIэгъуэнхэр театр утыкум щызэфIигъэувэным хэкIыпIэ хуэхъурт. ТхакIуэхэмрэ усакIуэхэмрэ я Iуэху еплъыкIэхэм къыхэкIауэ жыпIэ хъунущ Мурат и драмэ тхыгъэхэр. Апхуэдэу дунейм къытехьащ Къуииныкъуэ Налбийрэ Кукэнэм-рэ зэдатха «СыныволъэIу, сыщIэфлъхьэж…» пьесэ хъарзынэр. Адыгей театрым бгъущI гъэхэм Мурат къыщызэIуиха «Эксперимент» театрым щагъэуват ар.
Гулъытэ хэха зыхуэщIыпхъэ Iуэхущ адыгэм игъащIэм къыдэгъуэгурыкIуэ джэгуакIуэр утыку къызэрыришэжам. Зэштегъэум къыдэкIуэу, цIыхубэм и дунеймрэ зэхэщIыкIымрэ къэзыгъэлъагъуэ щапхъэу зэрыщытри наIуэ къищIыфащ абы.
Театр утыкуми телевиденэм и лэжьыгъэми щищIам нэмыщI Мурат и зэфIэкI щигъэлъэгъуащ игъэзэщIа монологхэм. ЦIыху къэс и гъащIэ гъуэгуанэм дригъаплъэкIэрэ, абы хэIущIыIу ищIыфащ куэдым я дуней еплъыкIэрэ я зэхэщIыкIрэ. ЖыпIэнурамэ, сыт хуэдэ унэтIыныгъэ зрипщытами, и лъагъуэ къыхимынауэ, ауэ сытми игъэзэщIэн щхьэкIэ утыку кърихьауэ зы лэжьыгъи хэткъым. Абы къегъэлъагъуэ Кукэнэм къыдалъхуауэ зэчий зэрыбгъэдэлъыр, лъэныкъуэ куэдымкIэ зэфIэкI къызэрымыкIуэ зэриIэр.
Кукэнэ Мурат зыхэта спектаклхэр, къанэ щымыIэу, къытхуебжэкIынкъым, ауэ нэхъ гукъинэжхэм ящыщ зыбжанэм я цIэр къитIуэнщ. Апхуэдэщ, псалъэм папщIэ, Шекспир В. и «Отелло», Мольер Ж. и «Тартюф», Къуииныкъуэ Н. и «Пщы-оркъ зау», Володин А. и «Ящерица», Чехов А. и «Иванов», Сароян У. и «В горах моё сердце», Гоголь Н. и «Игроки», Горин Г. и «Геростат» спектаклхэр, «Тёща» фильмыр (продюсерри роль нэхъыщхьэр щызыгъэзэщIари езыращ), «Блок-пост», «Своя чужая жизнь» (режиссёрыр Рогожкин А.), «Карусель» (Никифоров О.), «Печорин» (Кот А.), «Группа «Зета» (Татарский В.), «Актриса» (Говорухин С.) художественнэ фильмхэмрэ сериалхэмрэ.
Утыкум щиIэ ехъулIэныгъэхэм къадэкIуэу, Мурат нэгъуэщI IэнатIэхэми пэрытащ. Псалъэм папщIэ, ар Адыгейм ЦIыхубэ щэнхабзэмкIэ и центрым илъэс зыбжанэкIэ и унафэщIу щытащ. 2006 гъэм къыщыщIэдзауэ 2017 гъэ пщIондэ Адыгэ Республикэм и Лъэпкъ театрым и режиссёр нэхъыщхьэу лэжьащ. Дэнэ щыIами, зыхэт гупым и лъагъуныгъэрэ и пщIэрэ къилэжьу апхуэдэщ Кукэ-нэр. Иджыпсту театрым и труппэм хэтщи, роль щымыщIэ, IуэхущIапIэм зи зэфIэкIым хуэныкъуэ цIыхущ. Иужьрей зэманым къехъулIа Iуэху инщ Булгаковым и «Кабала святош» спектаклым Мольер и ролыр зэрыщигъэзэщIар.
Актёр гъуэзэджэм теухуа тхыгъэм и кIэухыу сыхуейщ къыхэзгъэщыну: театрым и лэжьакIуэхэм ящыщу Адыгейм Кукэнэ Мурат и закъуэщ «Урысей Федерацэм и цIыхубэ артист» цIэ лъапIэр зезыхьэр. Ар пщIэш- хуэщ, ауэ хуэфащэ дыдэуи къыфIащащ. Адыгэ хэхэсхэр щыпсэу къэралхэм концертхэр щитащ, адыгэлI нэсу зэрыщытым и нэщэнэу. «Сэ сыкъызыхэкIа си лъэпкъым сырейщ» щыжиIэкIэ, а псалъэхэм егъэлеиныгъэ лъэпкъ хэлъкъым.
ЩХЬЭЛАХЪУЭ Светланэ,
театрым и критик.
Мейкъуапэ
